Oktober, 2019 | minderheidsverslag
Daar is ŉ omvattende aanslag teen die Blankes in Suid-Afrika. Teen die Boere en Setlaars, nie teen die meelopers nie.
ŉ Gewone oorlog is waar volke of lande teen mekaar veg met tenks, missiele, ensovoorts. Hulle weermagte is in ŉ stryd teen mekaar gewikkel. Tans is ons nie in so ŉ oorlog betrokke nie. Die aanslag teen ons is anders en vind op vier fronte plaas: daar is ŉ fisieke aanslag, daar is ŉ kulturele aanslag, daar is ŉ ekonomiese aanslag en daar is ŉ geestelike aanslag. Hoe ons ons hierteen moet verdedig is ŉ tameletjie.
Die fisieke aanslag teen ons is nie ŉ amptelik verklaarde oorlog nie. Dit word ontken dat daar teen die Blankes ŉ oorlog gevoer word. Die tipe oorlog wat gevoer word is ŉ terroriste oorlog en het al die kenmerke van terrorisme. Die doel is om deur terreur vrees en onderdanigheid by ons volk te kweek. Dit moet nie as ŉ oorlog herkenbaar wees nie en die hele volk moet geïntimideer word. Die barbaarse plaas- en dorpsmoorde is deel daarvan. Die aanvallers is nie vooraf bekend nie, dit kan enige iemand wees. Die teikens is ook nie vooraf bekend nie, die slagoffers is ook nie vooraf bekend nie. Daar is geen moontlikheid om die terroriste te beveg nie, hulle kan nie met ŉ teenoffensief aangeval word nie. Ten beste kan verbeterde veiligheidsmaatreëls dit verminder, maar nie verhinder nie. Die opset is tans dat die staat beweer dit is “gewone misdaad” en dat die polisie (met bittermin sukses) dit moet hanteer.
Alhoewel dit nie tans direk teen ons gemik is nie, is daar ook die gewelddadige onluste met brandstigting en plundery. Hoe lank gaan dit duur voordat dit spesifiek teen Blankes gerig gaan word? Ons moet ons vir so ŉ moontlikheid voorberei.
Dan is daar dorps- en straatname wat verander word. Standbeelde van volkshelde word beskadig en moet verwyder word. Daar is pogings om al ons volksimbole uit te wis: die Unievlag, die Stem en die Springbokembleem. Dan is daar ook die aanslag teen Afrikaans en alles wat Afrikaans is. Ons voorgeslagte het met opoffering Afrikaanse universiteite gebou, nou is dit afgebreek en moet ŉ nuwe Afrikaanse universiteit weer gebou word. Eintlik is daar ŉ hele klomp goed wat ons tot stand gebring het, wat vernietig is en weer gebou moet word. Die doel van hierdie aanslag is om ons kultuur te vernietig. Van ons kultuurgoed word reeds nie meer erken as ons kultuurskeppinge nie, dit word aan ander mense toegeskryf.
Die staat diskrimineer teen Blankes deur Regstellende Aksie en die BBBEE beleid wat afgedwing word. Binnekort word onteiening van bates sonder vergoeding ook toegepas. Die eerste slagoffers is die eienaars van landbougrond, daarna kry die eienaars van ander bates ŉ beurt. Die propaganda is dat Blankes baie ryk geword het uit die verdrukking van Bantoes en die diefstal van grond. Daarmee saam is daar die verskynsel van Blanke plakkerskampe en Blanke armoede.
Ons volkskultuur is ook deur ons Christelike godsdiens gevorm. Die staat wil wette, wat in stryd met ons godsdiens is, op ons afdwing. Die keuse waarvoor ons gestel word, is: moet ons God gehoorsaam of moet ons die mens gehoorsaam? Dieselfde keuse as wat ons voorgeslagte ook moes maak. Hulle het gekies om God te gehoorsaam en was bereid om die prys daarvoor te betaal.
Die oorlog teen ons is omvattend. Die vyand is nie net die gewelddadige massas nie, dit is ook die staat en die staatsorgane. Hulle word bygestaan deur die hoofstroommedia en van ons eie verloopte kerke, joernaliste en akademici. Die belangrikste wapen wat teen ons gebruik word is die leuen.
Ons jongmense word blootgestel aan die leuen in die skole en universiteite. Soek jy inligting op die internet oor “Apartheid”, kry jy net een weergawe. Dinge wat jy self gesien en beleef het, kan jy nêrens vind nie.
Een groot leuen is “Apartheid”. Die Blankes wou nooit oor die ander bevolkingsgroepe regeer nie, dit was ŉ ongeluk van die geskiedenis dat Suid-Afrika in 1910 ontstaan het as ŉ multikulturele staat. Effektief het die Blankes ŉ “voogdyskap” oor die ander bevolkingsgroepe geërf. Die Blankes se vlak van beskawing was heel anders as die van veral die Bantoes. Hierdie probleem met voogde wees vir die Nie-blankes was ŉ groot probleem en daar is gesoek na ŉ morele en regverdige oplossing vir die saak. Dit het tot die totstandkoming van die beleid van Afsonderlike Ontwikkeling (die amptelike naam) gelei. Daarmee het die Blankes verantwoordelikheid geneem vir die onontwikkelde Bantoe volke. Dit was nie hulle wetlike plig om verantwoordelikheid vir die Bantoes te neem nie, hulle het dit as ŉ daad van naasteliefde gedoen. Die beleid se grootste probleem was die aanwas van die Bantoebevolking – daar kon nie voorgebly word met die voorsiening van werkgeleenthede, huisvesting, onderwys en mediese sorg nie. Die Bantoes het uit hulle tradisionele woongebiede verhuis na Blanke gebiede toe op soek na ŉ beter lewe as wat hulle tradisionele leiers aan hulle kon bied. Die Blanke belastingbetalers kon net soveel bekostig. Die beleid het nie ontstaan uit die begeerte om te onderdruk nie, dit het ontstaan uit die begeerte om op te hef.
Die beleid was so suksesvol dat die Suid-Afrikaanse Bantoes ŉ beter lewenstandaard gehad het as in enige ander Afrikaland. Daar was bankies gereserveer vir Blankes en bankies gereserveer vir Nie-blankes. Nie-Blankes het ŉ bankie gehad om op te sit, hulle hoef nie op die grond te gesit het nie. Daar was skole vir Blankes en skole vir Nie-Blankes. Die destydse regering het met hoofsaaklik Blanke belastingbetalers se geld skole vir Nie-Blankes gebou. Nie-Blankes was nie ongeletterd gelaat sodat hulle op hulle plek kon bly nie. Dieselfde het gegeld vir universiteite, hospitale en nog meer. Die leuen oor “Apartheid” is dat die motief daaragter voorgestel word asof Blankes net Bantoes wou onderdruk. Spandeer jy soveel geld en moeite om gelyke geriewe daar te stel en om nywerhede naby tradisionele woongebiede op te rig as jy iemand wil onderdruk?
Dit was hoofsaaklik kommuniste wat “Apartheid” wou gebruik om die Bantoe meerderheid te monster vir hulle saak. Daarin was hulle suksesvol en het met die hulp van ander kommuniste en kommunistiese lande ŉ terreur veldtog teen die Blanke staat begin. Talle burgerlikes (Blank en Nie-Blank) het gesterf of is vermink deur terreurdade. In later jare het enkele regeringsamptenare, in die bevegting van terrorisme, hulle skuldig gemaak aan wandade. Die oorgrote meerderheid Blankes (ook die staatsamptenare) was nie bewus daarvan nie en sou dit nie goedgekeur het nie.
Die beskuldiging van “rassisme” is nog een van die leuens. Dat daar verskille is tussen individue, volke en rasse is vanselfsprekend. In Suid-Afrika word “rassisme” vandag gesien as rassehaat. Die leuen wat oor en oor herhaal word, is dat Blankes die Nie-Blankes (veral die Bantoes) haat. Hoekom sou ŉ suksesvolle Blanke ŉ onsuksesvolle Bantoe haat? Daar was ook nog nooit ŉ siening by die deursnee Blankes dat hulle wil of moet heers oor Nie-Blankes nie.
Ons weet wie die vader van die leuen is. Dit maak van hierdie aanslag teen ons ŉ geestelike oorlog. Efesiërs 6:10-12: Wees daarom, my broers, versterk in ons Meester en in die grootheid van Sy krag. Trek al die wapenrusting van God aan sodat julle in staat is om staande te kan bly teen die strategieë van die teëstander, want julle geveg is nie teen vlees en bloed nie, maar teen die heersers, teen die outoriteite, teen die heersers van hierdie wêreld van duisternis en teen bose geeste onder die hemel. (PWL-vertaling)
Wat is die doel met al hierdie aanslae teen ons? Die hoofstroommedia ontken dat daar so ŉ aanslag teen ons is. Party beweer dat hierdie aanslae ŉ “samesweringsteorie” is van Blanke regses. Ander weer sê dat Blankes dit verdien weens hulle misdade teen die Bantoes.
Author Wilco LabuschagnePosted on 3 Oktober 2019 3 Oktober 2019 Categories AktueelTags Afrikaner, Boerevolk, Christen, GeskiedenisLeave a comment on Die verborge oorlog
Nuwe e-boek: Die Storie van ons Volk
Die invloed van Protestantisme op ons volk
Ons latere stamouers
Ina Badenhorst oor Regte-egte Christene
Die Storie van ons volk